Publication: Magyar Közlöny
Issue: MK-2000-52 (Year: 2000, Number: 52)
Era: 1990-2004
Section: A foglalkoztatás elősegítéséről és a munkanélküliek ellátásáról szóló — többször módosított — 1991. évi IV. törvény 8. § (2) bekezdése alapján a Kormány naptári évenként foglalkoztatáspolitikai irányelveket ad ki a várható
Paragraph Index: 971

9. IRÁNYVONAL A FOGYATÉKOS EMBEREK BEKAPCSOLÁSA A MUNKA VILÁGÁBA, A ROMA NÉPESSÉG MUNKA- ER ŐPIACI ESÉLYEINEK JAVÍTÁSA Sok egyén és csoport találja különösen nehéznek, hogy megfelelő szakképzettséget szerezzen, bejusson a munkaerőpiacra vagy megtartsa állását. Koherens intézkedéscsomaggal kell támogatni az ilyen egyének és csoportok integrációját a munka világába és a diszkriminációval szembeni küzdelmet. Minden tagállam: megkülönböztetett figyelmet fordít a fogyatékos emberekre, az etnikai kisebbségekre és más hátrányos helyzetű csoportokra, illetve egyénekre, továbbá a preventív és aktív politikák megfelelő formáit fejleszti ki ahhoz, hogy támogassa munkaerőpiaci integrációjukat. A Kormány célul tűzi ki, hogy gyorsuljon a munkaerőpiacon hátrányos helyzetű rétegek munkaerőpiaci integrációja, és közülük minél többen tartósan kapcsolódhassanak be a munka világába. Indoklás A munkavállalók egyes csoportjainak hazai és nemzetközi összehasonlításban is rendkívül súlyos a munkaerőpiaci helyzete. Nehezen szereznek szakképzettséget, illetve jutnak be a munkaerőpiacra, másokhoz viszonyítva könnyebben és hosszabb időre veszítik el az állásukat. Sokszor a társadalmi előítéletek miatt is hátrányos megkülönböztetés sújtja őket. Inaktivitásuk állandósulásából, illetve munkanélküliségük tartósságából következően nagy a veszélye annak, hogy e rétegek végleg a társadalom perifériájára kerülnek, szegényekké és kiszolgáltatottá válnak. Ezek a veszélyek messze túlmutatnak a foglalkoztatáspolitika keretein, és társadalmi feszültséget okoznak azért is, mert megfelelő kezelés hiányában nagyrészt öröklődnek, újratermelődnek. A hátrányos helyzetű rétegek esélyeinek növelése érdekében az eddigieknél hatásosabb intézkedéseket kell tenni. A) A fogyatékos emberek Korábbi kormányzati intézkedések 1997-től kezdődött meg a foglalkoztatási rehabilitáció jogi, intézményi feltételeinek kiépítése a munkaügyi központok és kirendeltségek keretében. Kialakult a munkaügyi szervezet és a foglalkoztatás egészségügyi szakellátó helyek szabályozott együttműködése a foglalkoztathatóság, a foglalkoztatási rehabilitáció megalapozása érdekében. Megtörtént a munkaügyi szervezet foglalkoztatási rehabilitációs felkészítése, elsőként a megyei szinten dolgozó rehabilitációs munkacsoportok körében. 1999-ben a közvetlen ügyfélkapcsolattal rendelkező munkaközvetítői munkakörökben dolgozók, valamint a regionális munkaerő-fejlesztő és -képző központok rehabilitációs szakmai felkészítésére került sor. 1999-ben a munkaügyi központokban mintegy 27 ezer megváltozott munkaképességű ügyféllel foglalkoztak, rehabilitációs eljárásba 18 ezer fő került bevonásra, közülük közel 8 ezer fő elhelyezkedett. Bővült a megváltozott munkaképességű munkavállalók számára munkahelyteremtést biztosító Munkaerőpiaci Alap rehabilitációs alaprészének forrása. Ez 1999-ben 1,7 Mrd forint, 2000-ben 2,150 Mrd forint, melynek többsége (80%-ot meghaladó hányada) decentralizáltan a megyéknél kerül felhasználásra. Foglalkoztatási kötelezettség terheli a munkáltatókat a fogyatékos személyeket illetően. A kötelezettséget nem teljesítő munkáltatók munkavállalónként az előző évben 20 600 Ft, 2000-ben 24 400 Ft rehabilitációs hozzájárulást kötelesek fizetni. 1999-ben a foglalkoztatási rehabilitáció kiépítésével szemben fokozott igényeket támasztott a fogyatékos emberek jogairól és esélyegyenlőségük biztosításáról szóló törvény elfogadása, illetve ezt követően a további évekre szóló Országos Fogyatékosügyi Program. Szükséges akciók Az Országgyűlés az Országos Fogyatékosügyi Programról intézkedő határozatával többek között megjelölte azokat az intézkedéseket és feladatokat, amelyek célzottan ezen csoport foglalkoztatásának elősegítésére irányulnak. 2000/52. szám Ennek keretében ez évben: — elő kell készíteni a fogyatékos személyek speciális munkahelyen történő foglalkoztatása feltételeinek megteremtését, — ki kell dolgozni az integrált munkavégzést támogató programokat, — meg kell kezdeni a rehabilitációs foglalkoztatás támogatási rendszerének felülvizsgálatát, a munkaadói támogatási rendszer átalakítását, — koncepciót kell kidolgozni a védett foglalkoztatás újraszabályozásának lehetséges irányaira. Mutatók — A rehabilitációs új munkahelyek száma. — A fogyatékos munkanélküliek elhelyezkedésének mértéke, nemenként. B) A roma népesség Korábbi intézkedések Bár a hatályos magyar jogszabályok tiltják a származás szerinti megkülönböztetést, s ezért a munkaügyi nyilvántartás nem tartalmaz az etnikai hovatartozásra utaló adatot, a munkaügyi szervezet bevált gyakorlata a pozitív diszkrimináció alkalmazása. Ez a cigány érdekű foglalkoztatási programok kiemelt mértékű támogatásával valósul meg, amelyet az Flt. lehetővé tesz. A cigány kisebbség munkaerőpiaci integrációját célzó foglalkoztatáspolitika azon a felismerésen alapul, hogy a cigány népcsoportban nagy az alacsony iskolai végzettségűek aránya. Az érintettek csak olyan egyszerűbb, kvalifikálatlan munkák elvégzésére képesek, amelyek iránt a gazdaságban kicsi a kereslet. A munkakínálat növelésére lényegében csak a helyi önkormányzatok által szervezett közhasznú foglalkoztatásban illetve a központi közmunka-programokban nyílt reális lehetőség. Az alacsony iskolai végzettségből adódó hátrányokat az ún. felzárkóztató képzésekkel és az azokhoz kapcsolódó rövidebb idejű szakmai képzésekkel, továbbá munkaszervezői, közösség-szervezői, családsegítő asszisztensek képzésével törekszik a munkaügyi szervezet csökkenteni. A romák munkaerőpiaci részvételének növelésében részt vesznek a non-profit szervezetek is. Az OFA és az Autonómia Alapítvány több olyan programot dolgozott ki, illetve működtetett, amelyek a romák konkrét helyzetéhez, igényeihez, lehetőségeikhez igazodtak. Szükséges akciók A foglalkoztatáspolitika új lehetőségei adódnak a Kormány 1999-ben elfogadott — a cigányság élethelyzetének javítását célzó — határozatából. Ez az ún. középtávú intézkedéscsomag a cigányság lakókörnyezeti, kulturális és iskolai oktatási feltételeivel kapcsolatos feladatokat határozott meg. Ehhez kapcsolódóan a 2000. évben indul a halmozottan hátrányos helyzetű fiatalok munkaerőpiaci integrációját szolgáló komplex oktatási program, mely az iskolarendszerű és munkaerőpiaci képzéseket egyaránt átfogja. A munkaügyi szervezet általános gyakorlatává teszi az együttműködést a Cigány Önkormányzatokkal a foglalkoztatási kérdésekben, ami a megyei munkaügyi központok és a helyi testületek között évenként megkötött megállapodásokban nyer konkrét tartalmat. Mindemellett kormányzati törekvés — a „Segély helyett munkát” elv alapján — a munkanélküli ellátás feltételeinek megváltoztatása révén nagyobb munkaerőpiaci aktivitás elérése a tartósan munkanélküliek körében, illetve a helyi önkormányzatok által szervezett közhasznú foglalkoztatás hányadának növelése, különös tekintettel a közhasznú foglalkoztatás felzárkóztató és szakmai képzéssel kombinált formájának elterjesztésére. A cigánylakosság foglalkoztatási integrációjának általános eszközei — a fenti specifikus programok mellett — egybeesnek a foglalkoztatási törvényben meghatározott támogatási formákkal (ún. aktív foglalkoztatáspolitikai eszközökkel). A végrehajtás a megyei munkaügyi központok feladata, a pénzügyi forrás a Munkaerőpiaci Alap decentralizált része. A munkaügyi központok együttműködnek e tevékenységükben a területi Cigány Kisebbségi Önkormányzatokkal és a cigányság civil szervezeteivel. Az Országos Foglalkoztatási Közalapítvány kidolgozott egy olyan roma foglalkoztatási programot, amelyet az SZCSM mint Európai Szociális Alap típusú projektet PHARE pályázatként elfogadott, és a jövőben támogatását indokoltnak tartja. Mutatók — A cigány népesség iskolázottságának alakulása. — A cigányok munkanélküliségi rátájának alakulása. II. PILLÉR: A VÁLLALKOZÓI SZELLEM MEGERŐSÍTÉSE

Source: https://magyarkozlony.hu/hivatalos-lapok/4c1e66df14a43b3b61af6535a8b12370f7e78162/dokumentumok/1566e8e82c1207db7d933df98bf3e476bb1b22f7/letoltes